ഒരാള്ക്ക് കൊവിഡ് 3 ദിവസത്തെ ലോക്ക്ഡൗണ് പ്രഖ്യപിച്ച് ന്യൂസിലാന്റ് വെല്ലിംഗ്ടണ്: രാജ്യത്ത് കൊവിഡ് കേസ് റിപ്പോര്ട്ട് ചെയ്തതിന് പിന്നാലെ രാജ്യത്ത് ലോക്ക്ഡൗണ് പ്രഖ്യാപിച്ച് ന്യൂസിലാന്റ് പ്രധാനമന്ത്രി ജസീന്ത ആര്ഡേണ്. മൂന്ന് ദിവസത്തെ ലോക്ക്ഡൗണ് ആണ് പ്രഖ്യാപിച്ചത്. രാജ്യത്തെ പ്രധാന നഗരമായ ഓക്ക്ലാന്റില് താമസിക്കുന്ന 58കാരനാണ് രോഗം സ്ഥിരീകരിച്ചത്. കൊവിഡ് ഡെല്റ്റാവകഭേദമാണ് സ്ഥിരീകരിച്ചത്. ആറ് മാസമായി രാജ്യത്ത് കൊവിഡ് കേസുകളൊന്നും സ്ഥിരീകരിച്ചിട്ടില്ലെന്നിരിക്കെ അത്യന്തം അപകടകാരിയായ കൊവിഡ് ഡെല്റ്റാവകഭേദം പടരുന്നത് തടയേണ്ടതുണ്ടെന്നും ഈ ഘട്ടത്തില് അതുകൊണ്ട് തന്നെ അശ്രദ്ധ കാണിക്കാന് സാധിക്കില്ലെന്നും ജസിന്ത വ്യക്തമാക്കി. നിയന്ത്രണങ്ങള് ശക്തമാക്കിയില്ലേങ്കില് എന്താണ് സംഭവിക്കുകയെന്ന് ലോകത്തെ മറ്റിടങ്ങളില് നമ്മള് കണ്ടതാണ്. നമ്മുക്ക് ഒരേ ഒരു അവസരം മാത്രമാണ് ഉള്ളതെന്നും ജസീന്ത വ്യക്തമാക്കി. ഓസ്ട്രേലിയ ഡെല്റ്റാ വകഭേദത്തോട് പോരാടുന്ന ഉദാഹരണവും ജസീന്ത ചൂണ്ടിക്കാട്ടി. ചെറിയ നിയന്ത്രണങ്ങള് ഏര്പ്പെടുത്തി ദീര്ഘകാലം ലോക്ക്ഡൗണില് കഴിയുന്നതിനേക്കാള് നല്ലത് തുടക്കത്തില് തന്നെ നിയന്ത്രണം കടുപ്പിച്ച് ലോക്ക്ഡൗണില് നിന്നും പെട്ടെന്ന് പുറത്തുകടക്കുന്നതാണെന്നും പ്രധാനമന്ത്രി പറഞ്ഞു. നിങ്ങള് ഓസ്ട്രേലിയയിലേക്ക് നോക്കു. ന്യൂസിലാന്റില് തുടക്കത്തില് തന്നെ നടപടികള് കടുപ്പിച്ചതോടയാണ് നമ്മുക്ക് രോഗത്തെ എളുപ്പം പിടിച്ചുകെട്ടാന് സാധിച്ചത്, ജസീന്ത വ്യക്തമാക്കി. ഓക്ക്ലാന്റില് രോഗം സ്ഥിരീകരിച്ച വ്യക്തിക്ക് കൊവിഡ് രോഗികളുമായി അടുത്ത ബന്ധമില്ലന്നതിനാലാണ് ഒറ്റ കേസ് സ്ഥിരീകരിച്ച ഘട്ടത്തില് തന്നെ രാജ്യത്ത് ലോക്ക്ഡൗണ് നടപ്പാക്കിയതെന്ന് അധികൃതര് വ്യക്തമാക്കി.